เอกสารแนบ 3

รายงานคณะกรรมการตรวจสอบ ประจำปี 2549

เรียน ท่านผู้ถือหุ้น

คณะกรรมการตรวจสอบ โดยการแต่งตั้งของคณะกรรมการบริษัท ประกอบด้วย กรรมการอิสระ
จำนวน 3 ท่าน โดยมีนายโอภาส เสรีนิยม เป็นประธานกรรมการตรวจสอบ นายสมภพ อมาตยกุล
และ นางแสงสว่าง มัลลิกะมาส เป็นกรรมการตรวจสอบ ซึ่งมีผู้จัดการสำนักตรวจสอบภายใน
ทำหน้าที่เป็นเลขานุการคณะกรรมการตรวจสอบ ทั้งนี้ ภายใต้ขอบเขต หน้าที่ และความรับผิดชอบ
ที่ได้รับมอบหมายจากคณะกรรมการบริษัท สรุปสาระสำคัญ ได้ดังนี้

-   การประชุมคณะกรรมการตรวจสอบ ประจำปี 2549 คณะกรรมการตรวจสอบ
    ได้จัดให้มีการประชุมรวมทั้งสิ้น 8 ครั้ง
    และได้เสนอรายงานผลการดำเนินงานของคณะกรรมการตรวจสอบ ต่อคณะกรรมการบริษัท
    เพื่อทราบหรือพิจารณาทุกไตรมาส

-   สอบทานงบการเงินรายไตรมาส และงบการเงิน ประจำปี 2549 ของบริษัท
    โดยได้ประชุมร่วมกับ ฝ่ายบริหาร และผู้สอบบัญชีฯ
    เพื่อพิจารณาสอบทานรายงานทางการเงินของผู้สอบบัญชี งบการเงินประจำไตรมาส
    และงบการเงิน ประจำปี 2549 ให้มีความถูกต้อง ครบถ้วน
    เป็นไปตามหลักการบัญชีที่รับรองทั่วไป ซึ่งรวมถึงการสอบทานการเปิดเผยข้อมูล
    เกี่ยวกับรายการที่เกี่ยวโยงกันในรอบปี 2549 ให้แน่ใจว่า
    การตกลงเข้าทำรายการมีความสมเหตุสมผล และเกิดประโยชน์สูงสุดต่อบริษัท

-   สอบทานระบบการควบคุมภายใน คณะกรรมการตรวจสอบ ได้สอบทาน
    และประเมินความเพียงพอของระบบการควบคุมภายใน
    พิจารณาให้ความเห็นชอบแผนการตรวจสอบประจำปี 2550 ของสำนักตรวจสอบภายใน
    สอบทานรายงานผลการตรวจสอบ กำกับดูแลงานตรวจสอบภายใน
    และได้มีการประเมินผลการปฏิบัติงานของสำนักตรวจสอบภายใน รวมทั้ง การติดตาม
    และพิจารณา ผลการแก้ไขปรับปรุงของฝ่ายบริหาร ตามที่ได้ให้ข้อเสนอแนะไป
    เป็นประจำทุกไตรมาส

-   สอบทานการปฏิบัติตามข้อกำหนดของทางการ และกฎหมายที่เกี่ยวข้องกับธุรกิจ
    คณะกรรมการตรวจสอบ มีการสอบทานผลการดำเนินงาน
    ว่าได้มีการปฏิบัติตามข้อกำหนดของทางการ และกฎหมายที่เกี่ยวข้องกับธุรกิจ

-   การประเมินผลการปฏิบัติงานตนเองของคณะกรรมการตรวจสอบ ในปี 2549
    คณะกรรมการตรวจสอบ ได้มีการทบทวนแบบสอบถาม
    เพื่อใช้ในการประเมินตนเองของคณะกรรมการตรวจสอบ
    ให้มีความสอดคล้องกับข้อบังคับของคณะกรรมการตรวจสอบบริษัท

-   พิจารณาให้ความเห็นชอบในข้อเสนอของฝ่ายบริหาร ในการแต่งตั้งผู้สอบบัญชีของบริษัท
    คณะกรรมการตรวจสอบ ได้พิจารณาให้ความเห็นชอบร่วมกับคณะกรรมการบริษัทในการ แต่งตั้ง
    นายศุภชัย ปัญญาวัฒโน หรือ นางสาวศิราภรณ์ เอื้ออนันต์กุล หรือนางสาวทิพวัลย์ นานานุวัฒน์
    แห่งบริษัท สำนักงาน เอินส์ท แอนด์ ยัง จำกัด เป็นผู้สอบบัญชี ประจำปี 2550
    เพื่อขออนุมัติต่อที่ประชุมสามัญผู้ถือหุ้นประจำปี

  (นายโอภาส เสรีนิยม)

  ประธานคณะกรรมการตรวจสอบ

  บริษัท ยูเนี่ยนไพโอเนียร์ จำกัด (มหาชน)

เอกสารแนบ 4

รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัทฯ
เป็นผู้รับผิดชอบต่องบการเงินของบริษัทฯและสารสนเทศทางการเงินที่ปรากฎในรายงานประจำปี
งบการเงินดังกล่าวจัดทำขึ้นตามมาตรฐานการบัญชีที่รับรองทั่วไป
โดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ ทั้งยังใช้ดุลยพินิจอย่างระมัดระวัง
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

คณะกรรมการบริษัทฯ
ได้จัดให้มีการดำรงรักษาไว้ซึ่งระบบการควบคุมภายในที่เหมาะสมและมีประสิทธิผล
เพื่อให้มั่นใจว่าการบันทึกข้อมูลทางการบัญชีมีความถูกต้อง ครบถ้วน
และเพียงพอที่จะดำรงรักษาไว้ซึ่งทรัพย์สิน เพื่อป้องกันไม่ให้เกิดการทุจริต
หรือการดำเนินการที่ผิดปกติอย่างมีสาระสำคัญ

คณะกรรมการบริษัทฯได้แต่งตั้งคณะกรรมการตรวจสอบ ซึ่งเป็นกรรมการอิสระ
และไม่ได้เป็นผู้บริหาร
เป็นผู้ดูแลรับผิดชอบเกี่ยวกับคุณภาพของรายงานทางการเงินและระบบควบคุมภายใน
ส่วนความเห็นของคณะกรรมการตรวจสอบเกี่ยวกับเรื่องนี้
ปรากฏในรายงานของคณะกรรมการตรวจสอบ ็้ โดยแสดงไว้ในรายงานประจำปี แล้ว

คณะกรรมการบริษัทฯมีความเห็นว่า งบการเงินประจำปี2549 ของบริษัทฯ
ที่คณะกรรมการตรวจสอบได้สอบทานร่วมกับฝ่ายบริหารและการตรวจสอบของผู้สอบบัญชีรับอนุญาตนั้น
ได้ถือปฏิบัติตามมาตรฐานการบัญชีที่รับรองโดยทั่วไปใช้นโยบายบัญชีที่เหมาะสม
และถือปฏิบัติอย่างสม่ำเสมอ
มีการเปิดเผยข้อมูลเพิ่มเติมอย่างเพียงพอในหมายเหตุประกอบงบการเงินแล้ว

ในนามของคณะกรรมการบริษัท

บริษัท ยูเนี่ยนไพโอเนียร์ จำกัด ( มหาชน )

( ดร.นพรัตน์ ปัญญาภาส) ( นายปรีชา วัฒนศรานนท์ )

ประธานคณะกรรมการ กรรมการผู้จัดการ